11 projekter i landsbyer i Mariagerfjord Kommune har fået i alt 240.000 kroner til at udvikle lokalområdet.

Borde-bænkesæt i Helberskov, grillfaciliteter til udlån ved Handest og musikinstrumenter til en legeplads i Hvilsom. Det er bare nogle af de i alt 11 projekter i kommunens landsbyer, som Mariagerfjord Kommunes landdistriksråd netop har støttet med samlet 240.000 kroner. Noget, kommunen har gjort en gang om året de seneste år. - Ansøgningerne viser meget godt den mangfoldighed, der præger arbejdet i landsbyerne, siger rådets formand Kim Knudsen. - I år vægtes blandt andet projekter, hvor landsbyer tænker på tværs blandt andet i form af rekvisitter, der kan bruges flere steder. Det er vigtigt, at lokalområderne formår at tænke uden for byskiltet og hjælpe hinanden, fortsætter han. Landsbyer skal tænke på tværs Derfor har et af de bedste projekter i denne omgang også været et i den såkaldte Landsbyklynge Vest, der omfatter otte lokalområder vest for Hobro og dertil Stenild og Klejtrup fra Rebild Kommune. Her har man fået støtte til et forslag om en fælles aktivitetsdag, der skal afholdes i september. - Det glæder mig i særlig grad, at vi netop kan understøtte den type initiativer, da man her har beviset på, at det giver merværdi at samarbejde på tværs, siger Kim Knudsen fra landdistriktsrådet. Et andet projekt i Als, hvor borgerne sammen med kommunen arbejder på en fremtidsplan for lokalområdet, handler om skiltning til nogle lokale vandreruter. - Dette projekt understøtter et af målene i kommunens landdistriktspolitik, nemlig bedre adgang til naturen, siger Kim Knudsen. Se den fulde liste over de 11 projekter, der har fået del i de 240.000 kroner her: Landsbyklynge Mariagerfjord Vest - Aktiv fredag - 25.000 kroner ØST / Helberskov - Borde og bænke - 8.000 kroner Handest, Glenstrup og Holmgård - Grillfaciliteter til udlån - 15.665 kroner Hvilsom - Musikinstrumenter til legeplads - 22.500 kroner Hvornum - Overdækning af picnic-plads - 25.000 kroner Oue - Dansegulv til telt - 25.000 kroner Als - Afmærkning af vandreruter - 19.000 kroner Hem, Sem og Skrødstrup - Dyreskulpturer - 25.000 kroner Øster Hurup (Fruerlundparken) - Mobil toiletvogn - 25.000 kroner Øster Doense . Renovering af klubhus - 25.000 kroner Øster Hurup - Renovering af toiletter - 25.000 kroner